দীর্ঘ তিন দশকের বেশি সময়  ধরে শাসনের রক্ষা-কর্তা ও বিধাতা তিনিই ছিলেন। মজিদ মাস্টারের নাম শুনলে শাসনে মাইলের পর মাইল বাঘে-গরুতে এক ঘাটে জল খাওয়ার মতো পরিস্থিতি হতো। ২০১১ সালে বিধানসভা নির্বাচনে রাজ্যে পালাবদলের পর থেকেই শাসনের রাজার সম্মানও হারিয়েছেন মজিদ মা্স্টার। জেলে ঢুকতে হয়েছে। আবার জামিনে ছাড়াও পেয়ে বাইরে এসেছেন। শাসন থেকে আপাতত নির্বাসনে তিনি। বারাসতের এক এদো পাড়ার এক এঁদো গলির ভাড়াবাড়ি তাঁর ঠিকানা।

এককালে যিনি ব্যস্ত থাকতেন মার্কসের পড়াশোনায়, আজ তিনি ব্যস্ত ইংরেজি নিয়ে এমএ পাশ করার প্রস্তুতিতে। ২৫ তারিখে রাজ্যে যখন চতুর্থ দফার ভোটগ্রহণ চলছে তখনও তিনি ঘরবন্দি। 
স্বেচ্ছা নির্বাসনে মজিদ মাস্টার, দেখুন ভিডিও... 

কেন এই স্বেচ্ছানির্বাসনে মজিদ মাস্টার? এবেলা.ইন-এর প্রশ্নের উত্তরে বিস্ফোরক উত্তরই বেরিয়ে এল এককালে শাসনে সিপিএম-এর হাতিয়ার মজিদ মাস্টারের মুখ থেকে। সাফ জানালেন ‘ক্ষমতার পিছনে ছুটছে সিপিএম। আদর্শ বলে কিছু নেই দলের। যে কংগ্রেস এককালে সিপিএম-কে নিঃশেষ করতে উঠে পড়ে লেগেছিল, আজ তাঁদের সঙ্গেই হাত মিলিয়েছে সিপিএম।’ এমন দলের সঙ্গে তাই সংস্পর্শও রাখতে চান না মজিদ মাস্টার। তাঁর মতে, এককালে কৃষকদের অধিকারের জন্য লড়াই করেছেন, সেই কৃষকদের জন্য মমতা বন্দ্যোপাধ্যায় যা করেছেন তা প্রশংসারযোগ্য। এমনকী, মমতার সবুজ সাথী প্রকল্পেরও প্রশংসা করেছেন তিনি। দলের আদর্শবিচ্যুতিতে সদস্যপদও নবীকরণ করাননি। ভোটের লড়াইয়ে তাঁকে প্রচারের নামার অনুরোধ জানাতে ভাড়া বাড়িতে এসেছিলেন রবীন মণ্ডলরা, কিন্তু তাঁদেরও না করে দিয়েছেন মজিদ মাস্টার। 
বিস্ফোরক মজিদ মাস্টার, সিপিএম সেপাই-এর মুখে মমতার ঢালাও প্রশংসা, দেখুন ভিডিও...